Zibonakala Zisegangeni Impahla Ezithethwe Emavinkilini koBulawayo
Izakhamizi zako Bulawayo seziqale ukulahla impahla ezigoqela okudliwayo kanye leyendlini esebenzisa ugetsi, abakuthathe ngeviki ephelileyo emavinkilini ngesikhathi abantu betshengisela ukusola uhulumende ngokungayi emsebenzini.
BULAWAYO — Ukulahlwa kwemphahla lokudla yizakhamizi okwenzakala koBulawayo, kungemva kokuba abezomvikela sebeqale uhlelo lokukhwathaza indlu ngendlu bedinga lokutshaya labo abatholakala kumbe becatshangelwa ukuthi bangabe bethethe impahla ngokungekho emthethweni emavinkilini lezitolo. Ezinye zalezi mpahla ezinjengamafiriji lokudla bekubonakala kujikelwe egangeni. Abantu bonke sebehlalela evalweni abathethe impahla ngokungekho emthethweni labangathathanga ngoba emzini wakho kungatholakala kulezinto ezinengi ongabe uzithengelwe ngabantwana eGoli sokuyabonakala angani uzithethe emavinkilini ngesikhathi sokutshengisela ubusubotshwa loba ukutshaywa. Esinye isakhamuzi seNkulumane esingathandanga ukuveza igama, uthi ubone kungcono ukuyatshiya impahla lezi azithathayo egangeni ngoba sesesabela impilo yakhe. . ” Osakhulayo umnumzana Ndaba Mguni ohlala eNkulumane koSekusile, uthi sekunzima phandle ngoba abezebutho behamba ngendlu ngendlu bedinga abathatha impahla ezitolo. Unkosikazi Sizwile Ndlovu ohlala eSizinda uthi ubone omakhelwane bakhe bebisela ngobusuku impahla abazithathayo. Abanye bebengabazama ukugebha ezingadini bafihle. Unkosikazi Thoko Mabhena esinye isakhamuzi seNkulumane ukhala ngokuthi ulempahla ezinengi kakhulu endlini yakhe, ngoba ubetshaya i club ngomnyaka ophelileyo. Uthi kala maphepha ayibufakazi bokuthi impahla ngezakhe, sesesaba ukuthi angathathelwa impahla lezi. Inengi labantu selibisele impahla abazithathayo ezitolo ngeviki ephelileyo, ngoba beseseba amapholisa lamasotsha asehamba ngendlu ngendlu bedinga laba bantu. Abanye ngabavumelana labezothemtho ukuthi bajeziswe abatholakala belempahla lezi abanye ngabakhala ngempahla zabo abalazo ezindlini ezingela maphepha akhomba ukuthi ngezabo. Abezomvikela lokhe beqhubeka bephakathi kwabantu bezama ukwenqabela okunye njalo ukutshengisela okungacina kusiba lodlakela. Abebutho bona babikwa lokhe bekhahlameza ababonakala bebathatha iimifanekiso kungaba yizithombe loba amavideo, kumbe ongabe ecatshangelwa ukuthi usebenzelana labamabandla aphikisayo kumbe inhlanganiso ezizimeleyo ezilwela ilungelo loluntu.